Ester Larsen (V), 2002-02-20:
Folketinget har set det her lovforslag før, men i denne omgang ser jeg mere fortrøstningsfuld hen til behandlingen af det end tidligere.
Formålet med lovforslaget er stadig det samme, nemlig at skabe mere fleksibilitet og nye udviklingsmuligheder i løsning af de kommunale opgaver.
Samtidig åbnes der mulighed
for, at kommuner kan skabe større valgfrihed for den enkelte borger ved, at der kan tilbydes flere valgmuligheder for omsorg og pleje.
Lovforslaget indeholder endvidere en opstramning på retssikkerhedsområdet, idet det ikke længere vil være muligt for kommuner at overlade myndighedsopgaver til selvejende institutioner.
Der er dog indeholdt en overgangsbestemmelse, der sikrer videreførelse af eksisterende aftaler.
Hovedforslaget, som altså sikrer mulighed for, at den enkelte kommune kan indgå aftale med en privat virksomhed om udførelse af vederlagsfri sygepleje, imødekommer et ønske fra KL.
Som det fremgår af høringssvar og af tidligere behandlinger, er KL optaget af at få flere frihedsgrader i tilrettelæggelsen af hjemmesygeplejeordning under respekt af lokale ønsker og behov.
Forslaget udspringer således af et ønske fra kommunerne.
Flere kommuner samarbejder nemlig med private om omsorgsopgaven, og her kan det være en særlig barriere for sammenhængen mellem plejen og omsorgen, at hjemmesygeplejersker som hovedregel ikke lovligt kan ansættes i samme virksomhed som det øvrige plejepersonale.
Når jeg siger som hovedregel, så skyldes det jo, at Tilsynsrådet for Københavns Amt har erfaret, at Søllerød Kommune helt lovligt har indgået en aftale om drift af et plejehjem med en privat virksomhed alene efter serviceloven.
Det betyder, at privatansatte sygeplejersker her fuldt lovligt varetager sygeplejeopgaver for de dér boende borgere. Men det er uhyre vigtigt at understrege, at lovforslaget ikke rokker en tøddel hverken ved borgernes rettigheder eller ved kommunens pligter.
Kommunerne skal fortsat stå for den overordnede planlægning og for visitation af patienterne til ordningen.
Kommunen har det fulde ansvar for opgavevaretagelsen.
Kommunerne skal føre tilsyn med, at borgerne får den service, de har krav på.
Der sker ingen ændringer i borgernes klagemuligheder, og privatansatte sygeplejersker er underlagt samme krav om tavshedspligt m.v.
Det er også værd at bemærke, at flere af brugerorganisationerne peger på, at forslaget alene rummer valgmulighed for kommunerne, men ikke for borgeren.
Der udtrykkes derfor et ønske om, at forslaget skal gå videre, således at kommunerne tilpligtes at tilbyde borgerne valgmulighed mellem et offentligt og et privat tilbud.
Det er mig magtpåliggende at understrege, at der ikke med dette forslag rettes nogen form for kritik af danske hjemmesygeplejersker.
De har generelt et meget højt fagligt niveau, også et højt menneskeligt niveau.
Men sygeplejerskers kompetencer og kvalifikationer er uafhængige af ansættelsesformen.
Det ses bl.a. af, at der ydes et meget stort og et meget dygtigt arbejde af sygeplejersker ansat hos speciallæger, praktiserende læger, privathospitaler og som vikarer.
Det er beklageligt og dybt uheldigt, hvis der breder sig den opfattelse, at privatansat personale leverer ringere arbejde end offentligt ansatte.
Der leveres kvalitetsarbejde i begge regier, men muligheden for fleksibel og integreret arbejdstilrettelæggelse er nu mest optimal, når de involverede medarbejdere har én og samme arbejdsgiver.
Det er baggrunden for dette forslag, som vi håber får støtte fra et flertal i Folketinget.